# Ajuntament de Castelló de la Plana

L'Ajuntament de Castelló és la institució que s'encarrega de governar la ciutat i municipi de Castelló de la Plana (la Plana Alta, País Valencià). Està presidit pel corresponent alcalde o alcaldessa de Castelló que és triat democràticament per sufragi universal. Actualment el càrrec l'exerceix d'alcaldessa-presidenta del municipi Begoña Carrasco García (Partit Popular). L'organisme està emplaçat al Palau Municipal.

## Història

La història de l'Ajuntament de Castelló es remunta al 7 de febrer de 1284, quan el rei Pere III d'Aragó va estendre a Castelló els mateixos privilegis forals que gaudia la ciutat de València. Aquest govern, denominat Consell, estava format per 36 consellers, i oficis; quatre jurats, vertaders governants de la ciutat; a més de càrrecs especialitzats com el de mustasaf, encarregat dels pesos i mesures i vigilància urbana; sindich, tresorer; cequier, encarregat de l'administració de les aigües de reg; sacristà, dedicat l'administració eclesiàstica; i escrivà, redactor d'actes. Tots aquests càrrecs van romandre vigents durant cinc segles. Després de la victòria de Felip V en la Guerra de Successió de 1707, es va publicar el Decret de Nova Planta, que va abolir els furs del Regne de València, havent-se de que formar una nova corporació municipal d'acord amb els costums castellans. Aquest fet es va produir a Castelló el dia 26 de febrer de 1708, sent els seus primers membres els que havien format el Consell fins a la data.

## Política
### Ple de l'Ajuntament o Consell Municipal

El Ple de l'Ajuntament és l'òrgan de màxima representació política de la ciutadania al Govern Municipal. Assumeix de manera directa la representació de la col·lectivitat i en el seu nom es decideix sobre les qüestions més importants i transcendents del Govern de la ciutat.
Els regidors i regidores de l'Ajuntament de Castelló s'escullen per sufragi universal en eleccions celebrades cada quatre anys. El sistema D'Hondt és el mètode electoral que s'utilitza a Espanya, per repartir les regidories dels ajuntaments, de manera aproximadament proporcional als vots obtinguts per les candidatures. En la legislatura 2023-2027 el Ple de l'Ajuntament està format per representants de 4 grups polítics:
| Partit Polític | Nº representants |
| Partit Popular | 11 |
| Partit Socialista del País Valencià-PSOE | 9 |
| Vox | 4 |
| Compromís | 3 |

### Govern municipal
#### Alcaldia

Des de 2023 l'alcaldessa de Castelló de la Plana és Begoña Carrasco del PP.
Abans, després de la reinstauració de la democràcia, en les primeres tres eleccions va haver-hi alcaldes del PSPV-PSOE, i en les sis posteriors del PP. El 2015 va recuperar el l'alcaldia el PSPV-PSOE amb el suport de Compromís i Castelló en Moviment a la legislatura 2015-2019, i la coalició Podem-Castelló en Moviment-EUPV a la 2019-2013. A les eleccions de 2023 el PP va tornar a l'alcaldia governant amb majoria simple.
Llista d'alcaldes des de les eleccions democràtiques de 1979 :
| Període | Alcalde o alcaldessa | Data de possessió | Observacions |
| 1979–1983 | Antonio Tirado Jiménez | 20/04/1979 | -- |
| 1983–1987 | Antonio Tirado Jiménez | 23/05/1983 | -- |
| 1987–1991 | Daniel Gozalbo Bellés | 30/06/1987 | -- |
| 1991–1995 | José Luis Gimeno Ferrer | 15/06/1991 | -- |
| 1995–1999 | José Luis Gimeno Ferrer | 17/06/1995 | -- |
| 1999–2003 | José Luis Gimeno Ferrer | 03/07/1999 | -- |
| 2003–2007 | José Luis Gimeno Ferrer Alberto Fabra Part | 14/06/2003 29/01/2005 | Dimissió/renúncia -- |
| 2007–2011 | Alberto Fabra Part | 16/06/2007 | -- |
| 2011–2015 | Alberto Fabra Part Alfonso Bataller Vicent | 11/06/2011 30/07/2011 | Incompabilitat -- |
| 2015–2019 | Amparo Marco Gual | 13/06/2015 | -- |
| 2019-2023 | Amparo Marco Gual | 15/06/2019 | -- |
| Des de 2023 | Begoña Carrasco García | 17/06/2023 | -- |

#### Junta de Govern

L'alcaldessa és també presidenta de la Junta de Govern Local, organisme col·legiat amb les funcions de la direcció política, execució i administració del govern municipal.
Correspon a l'alcaldessa nomenar i separar lliurement els membres de la Junta de Govern Local, el nombre dels quals no podrà excedir d'un terç del nombre legal de membres del Ple, a més de l'alcaldessa. En la legislatura 2019-2023 la Junta de Govern Local està formada per representants dels dos partits que comparteixen el govern de coalició:
| Càrrec | Titular |
| Alcaldessa | Amparo Marco Gual |
| Primer Tinent d'Alcaldia | José Luís López Ibáñez |
| Segon Tinent d'Alcaldia | Ignasi Garcia Felip |
| Tercer Tinent d'Alcaldia | Fernando Navarro Cueva |
| Quarta Tinent d'Alcaldia | Pilar Escuder Mollón |
| Cinquena Tinent d'Alcaldia | Verónica Ruiz Escrig |
| Sisena Tinent d'Alcaldia | Mª. Carmen Ribera Soriano |
| Setè Tinent d'Alcaldia | Omar Braina Bou |
| Vuitena Tinent d'Alcaldia | Isabel Granero Moya |
| Novè Tinent d'Alcaldia | Jorge Ribes Vicente |

### Eleccions municipals

L'evolució en el repartiment dels escons al ple municipal per partits polítics des de les eleccions municipals de 1979 és la següent:
Històric de regidors a l'ajuntament de Castelló de la Plana :
| Candidatura | Candidatura | 1979 | 1983 | 1987 | 1991 | 1995 | 1999 | 2003 | 2007 | 2011 | 2015 | 2019 |
| | PSPV-PSOE | 12 | 19 | 12 | 13 | 8 | 10 | 10 | 12 | 9 | 7 | 10 |
| | CD / AP / PP | 1 | 8 | 9 | 14 | 16 | 16 | 15 | 14 | 15 | 8 | 7 |
| | Cs | | | | | | | | | | 4 | 4 |
| | UPV/Bloc/Compromís | 2 | 0 | * | 0 | 1 | 1 | 2 | 1 | 2 | 4 | 3 |
| | CEM / UP | | | | | | | | | | 4 | 2** |
| | Vox | | | | | | | | | | | 1 |
| | UCD | 10 | | | | | | | | | | |
| | PCE / EUPV | 2 | 0 | 1* | 0 | 2 | 0 | 0 | 0 | 1 | 0 | ** |
| | CDS | | 0 | 5 | 0 | | | | | | | |
| Fonts: Ministeri de l'Interior |||||||||||||
* ↑ A les eleccions municipals de 1979 Alianza Popular es presentà dins de Coalició Democràtica i n'obtingué 1 regidor. A les eleccions de 1983 es presentà en la coalició AP-PDP-UL-UV. A les eleccions de 1991 la que havia sigut la Federació de partits d'Alianza Popular es presentà com un únic partit amb un el nom nou de Partit Popular.
* ↑ A les eleccions municipals de 1979 hi apareixen els resultats d'EIC, en 1983 i 1991 d'UPV, en 1995 d'UPV-GU, en 1999 i 2003 de Bloc-EV, en 2007 de Bloc, en 2011 i 2015 de Compromís. (*- En 1987 concorriren junts UPV i IU).
* ↑ El 2015 es mostren els resultats de Castelló en Moviment.
* ↑ A les eleccions municipals de 1979 hi apareixen els resultats de PCE, en 1983 de PCE-PCPV, en 1987 d'IU, en 1991 d'EUPV, en 1995 d'EU-EV, en 1999 d'EUPV, en 2003 d'Entesa, en 2007 d'EUPV-EV, en 2011 d'EUPV i 2015 d'Esquerra de Castelló (EUPV-ERPV-EV-FR). (*- En 1987 concorriren junts UPV i IU). (**- El 2019 EUPV es va integrar a la coalició Podem-Castelló en Moviment (CEM)-EUPV

## Referències

* ↑ Ayuntamiento de Castellón. «El Palacio Municipal». Arxivat de l'original el 2010-03-26. [Consulta: 6 agost 2010].
* ↑ Traver Tomás, Vicente. Antigüedades de Castellón de la Plana (en castellà). Ayuntamiento de Castellón de la Plana, 1982 [Consulta: 6 agost 2010].
* ↑ «Grups polítics». Ajuntament de Castelló de la Plana. Arxivat de l'original el 3 de març 2022. [Consulta: 3 novembre 2022].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Albalat dels Sorells. Històric de Govern Local». Portal d'informació ARGOS. [Consulta: 23 juny 2019].
* ↑ «Junta de Govern Local». Ajuntament de Castelló de la Plana. Arxivat de l'original el 26 d’octubre 2020. [Consulta: 3 novembre 2022].